Noue ontkoming vir paramedici by Klerksdorp-ongelukstoneelArgieffoto: ER24 Paramedici het ŉ noue ontkoming gehad toe ŉ motor hulle byna getref het terwyl hulle op ŉ ongelukstoneel in Klerksdorp, Noordwes, gewerk het. “ŉ Man, vermoedelik in sy 40’s, is Saterdagaand dood toe ŉ bakkie hom op die N12 in Klerksdorp getref het,” het Russel Meiring, woordvoerder van ER24, Sondag gesê. “Paramedici van ER24 het by die toneel aangekom waar die man se liggaam in die middel van die pad gelê het. Die taxi wat die man getref het, het ŉ kort ent daarvandaan stilgehou.” Die man het noodlottige beserings opgedoen. Hy is op die toneel dood verklaar. “Terwyl die paramedici by die man se liggaam was, het hulle gehoor hoe bande skree en ŉ ligte motor net ŉ paar meter van hulle rol en langs die pad tot stilstand kom. Paramedici het hulle na die motor gehaas. Die twee mans in die motor het gelukkig net geringe beserings opgedoen,” het Meiring bygevoeg. “Hulle is op die toneel behandel en na ŉ nabygeleë hospitaal geneem.”